
<היו"ר עמרם מצנע:>
שלום לכולם, אנחנו פותחים ישיבה להכנה לקריאה ראשונה של הצעת חוק איסור אלימות בספורט (תיקון – עבירה הקשורה לספורט – נסיבות מחמירות. יש שתי הצעות חוק פרטיות, האחת של יואל רזבוזוב, שלי, של עדי קול, יוני שטבון ורוברט אילטוב. ההצעה השנייה היא של גילה גמליאל ויחיאל חיליק בר. 
באישור שתי הצעות החוק הפרטיות בקריאה טרומית הסכימו המציעים להמתין לחוק ממשלתי. מפאת המציאות המתחדשת, שבה הכנסת עומדת להיות מפוזרת, אנחנו רוצים לקדם את החוק, לפחות כדי שיעבור קריאה ראשונה במליאה, כי אז הוא מקבל מעמד לכנסת הבאה. המציעים לא חוזרים בהם מההסכמה ואנחנו רוצים להעביר בקריאה ראשונה, עם תיקונים אם יש צורך. זה בהחלט לא גמר החקיקה ולכן כל תיקון וכל תוספת וכל נוסח מחודש יוכל לעלות כמובן בהכנה לקריאה שנייה ושלישית, אם וכאשר היא תהיה. כל המטרה כאן היא לקדם את החוק לכך שיהיה לו מעמד, אחרת הוא הולך לפח של ההיסטוריה. 

אני מבין שיש דברים שאתם רוצים להכניס פנימה, נכון? אז בואו נשמע. רשות הספורט, בבקשה. 

<אורי שפר:>
אני מבקש מעו"ד מירב כהן, מהלשכה המשפטית ממשרדנו, לעדכן ולהביא את הדברים. 

<מירב כהן:>
שלום, אדוני היושב ראש. כמו שהתחלת להגיד, בבהילות שבה אנחנו זומנו לוועדה היום לא ניתנה לנו שהות מספקת לפרסם תזכיר ולהגיע איתו לוועדת שרים לחקיקה. ביקשנו להניח על השולחן נוסח של הצעת חוק ממשלתית, אני מניחה שזה לפניכם. 
<היו"ר עמרם מצנע:>
כן, יש לי את זה. 

<מירב כהן:>
אני לא מקריאה אותו, אני רק מבקשת להוסיף שלכשיונח הנוסח לקריאה ראשונה, יש לנו הערות שאנחנו מבקשים שהן יופיעו בו. 

העמדה המקצועית שלנו, שכרגע אנחנו מבקשים שתופיע בנוסח שיועלה, היא: אנחנו סבורים שיש להחמיר את הענישה על כניסה אסורה לשדה המשחק, כאמור בסעיף 16 לחוק, לשלוש שנים ולכל הפחות לשנתיים מאסר. אנחנו סבורים שיש להצמיד לזה עונש של הרחקה לצמיתות או לשבע שנים לכל הפחות. בנוסף, אנחנו רוצים לבקש להרחיב את סמכותו של קצין משטרה להרחקה או להגבלה ל-120 יום ולכל הפחות 90 יום לעומת מה שקיים היום בחוק, שזה 30 יום. אנחנו מבקשים שהדברים האלה יועלו לדיון לקראת קריאה שנייה ושלישית ואנחנו שומרים את הזכות שלנו להעיר לגביהם. 
<היו"ר עמרם מצנע:>
אוקיי. אנחנו יכולים לאמץ?

<מירב ישראלי:>
אנחנו יכולים כי זה בין טרומית לראשונה.

<יואל רזבוזוב:>
שמעתי ואין לי התנגדות. כל מה שאנחנו עושים לטובת הספורט - ואני באמת מעריך את הישיבה הזאת ביום הזה. כולנו התכנסנו לטובת הספורט – וכל סעיף שייטיב עם הספורט ויהיה נגד אלימות, אני בעד. 

<מירב ישראלי:>
כדאי לקרוא את ההצעה. 

<היו"ר עמרם מצנע:>
אני מבין שמבחינה פורמלית זה לא נחשב להצעת ממשלה, כי הם לא יכולים. 

<מירב ישראלי:>
לא, לא. 

<היו"ר עמרם מצנע:>
אבל זו תהיה ההצעה הפרטית - - - 

<מירב ישראלי:>
ההצעה הפרטית שתתפרסם לקריאה ראשונה.

<יעקב פרידברג:>
אנחנו  נצרף לזה דברי הסבר, על מנת שזה יודפס בכחול. 

<מירב ישראלי:>
כמובן שאני לא מתחייבת לקבל את דברי ההסבר שלכם כפי שהם, אבל אני אשמח לקבל. 

<היו"ר עמרם מצנע:>
אנחנו נוטים לקבל את המלצותיכם. 

<מירב ישראלי:>
אני אשב עם הנסחית שלנו כמובן. 

<יואל רזבוזוב:>
רק שמבחינת הזמנים, יש לנו עד יום שני להגיש. 

<היו"ר עמרם מצנע:>
תכף נאשר את זה ואז צריך להכין את זה ליום שני. 

<גבריאלה פיסמן:>
אם אנחנו יכולים בכמה מילים לפרט מה חשבנו שנכון לכלול בהצעה הממשלתית. 

<היו"ר עמרם מצנע:>
את מסתכלת על ה-non paper  של הממשלה?
<גבריאלה פיסמן:>
כן, ההצעה של הממשלה. הדברים שציינה מירב כהן מהייעוץ המשפטי של משרד הספורט עדיין טעונים ליבון. בכל אופן, יש הסכמה לגבי הדברים שמפורטים לפניכם, ואני רוצה לציין מה המרכיבים שלהם: יש כאן הרחבה של סמכות הרחקה מינהלית של שוטר שקיימת היום בחוק במקרה של הפרה חוזרת. יש שתי סיטואציות של הפרה חוזרת שהתייחסנו אליהן: הראשונה מדברת על הפרה חוזרת בתקופת 30 הימים של צו ההרחקה; הסיטואציה השנייה היא איזושהי תקופת מבחן, פרק זמן של 180 ימים, שאם במסגרת פרק הזמן הזה יתקיימו הנסיבות שמפורטות לגבי צו ההרחקה הראשון, כלומר נסיבות של אלימות או התנהגויות אחרות של אדם שלא מציית לסדרן, אז ניתן יהיה להפעיל את ההרחקה המורחבת באותם תנאים שאנחנו מתייחסים אליהם, ובנינו כאן איזשהו מדרג; יש סעיף עונשין חדש שאנחנו מבקשים להוסיף אותו; וכן ביקשנו גם להוסיף ביחס לסמכות ההרחקה אפשרות מפורשת להתייחס להיותו של אדם שיכור או תחת השפעת סם מסוכן. אלה שלושת המרכיבים. 
<היו"ר עמרם מצנע:>
יש משהו במסמך הזה שאת רוצה לתקן או לשנות או שזה ברור?

<גבריאלה פיסמן:>
לא, כרגע מבחינתנו זה הנוסח. 

<מירב ישראלי:>
אני אקרא את הצעת החוק. הדבר הראשון הוא הוספת סעיף 13א. כפי שאמרה גב' פיסמן, סעיף 13 עוסק בסמכות הרחקה לקצין משטרה, והסעיף הזה בא להוסיף סמכויות. 

1. בחוק איסור אלימות בספורט, התשס"ח-2008 (להלן – החוק העיקרי), אחרי סעיף 13 יבוא –
"סמכות הרחקה לקצין משטרה בהפרה חוזרת

13א
  הורה קצין משטרה על הרחקה או הגבלה של אדם כאמור בסעיפים 13(ב) ו-(ג) והתקיים אחד מאלה:

(1) הפר האדם את הוראת קצין המשטרה או תנאיה במהלך 30 הימים;
(2) חלפה תקופה שאינה עולה על 180 ימים מיום שהורה קצין המשטרה על הרחקתו או הגבלתו והתקיימו הנסיבות המפורטות בסעיף 17(1);"
17(1) אומר: אדם התנהג באופן אלים או תוך הפרת הסדר הציבורי באירוע ספורט או שקיים לגביו חשד סביר שעבר עבירה הקשורה לספורט או לא ציית להוראות שוטר או סדרן לאירועי ספורט. 

אם כל אלה התקיימו: 
"רשאי שוטר להרחיקו מן המקום כאמור בסעיף 12 או סדרן לאירועי ספורט להוציאו לפי סעיף 11 ויחולו הוראות סעיף 13(א) ו-(ב) בשינויים האמורים:

(1) אם האדם הפר את  צו ההרחקה או ההגבלה ותנאיהם או לא ציית להוראות שוטר או סדרן לאירועי ספורט – רשאי קצין משטרה להורות על הרחקתו או הגבלתו לתקופה נוספת שלא תעלה על 60 ימים.
(2) אם האדם התנהג באופן אלים או תוך הפרת הסדר הציבורי באירוע ספורט, או שקיים לגביו חשד סביר שעבר עבירה הקשורה לספורט – רשאי קצין משטרה להורות על הרחקתו לתקופה נוספת שלא תעלה על 90 ימים."

זה לגבי סמכות הרחקה בהפרה חוזרת. 

אני ממשיכה לסעיף 2 – הוספת סעיף 16א. כפי שאמרה גב' פיסמן, זה הוספה של עבירה נוספת:

2. אחרי סעיף 16 לחוק יבוא – 
"16א  התוקף אדם במקום בו מתקיים אירוע ספורט דינו מאסר שלוש שנים".

"לעניין זה 'תקיפה' – כהגדרתה בסעיף 378 לחוק העונשין, התשל"ז-1977".

זה נכנס לתוך הרשימה של העבירות האחרות, כמו איסור התבטאות - - - 

<היו"ר עמרם מצנע:>
דרך אגב, כדי להבין – "התוקף אדם במקום בו מתקיים אירוע ספורט" שונה מלתקוף אדם סתם ברחוב? יש כאן תיקון שאומר שהתוקף אדם במקום בו מתקיים אירוע ספורט דינו מאסר שלוש שנים. אם אני תוקף סתם אדם ברחוב?

<אביגל סון פלדמן:>
זה שנתיים. באנו לעשות איזושהי אדפטציה להצעת החוק המקורית שהציעה להכפיל את העונש על כל עבירה שקשורה איכשהו באיזשהו אירוע ספורט. מה שאנחנו אומרים פה זה להציע סוג של נסיבה מחמירה לעבירת התקיפה שתהיה ממוקמת בחוק הזה ולא בחוק העונשין. הרציונל בהצעה הזאת הוא שכן אפשר לראות איזושהי נסיבה מחמירה במקום שמתקיים בו אירוע ספורט, שיש משהו הרבה יותר מתלהם באוויר ומעשה שהוא אולי פחות ברחוב. 

<אורי שפר:>
זה גם יכול להביא לעימות קבוצתי, זה לא רק בודד. ברגע שבודד מתחיל אלימות במגרש ספורט, זה גורר את כל ההתלהמות היצריות. 

<היו"ר עמרם מצנע:>
"המקום בו מתקיים אירוע ספורט" – זה מופיע בהגדרות?

<אביגל סון פלדמן:>
זה מונח שמוגדר בחוק, זה כולל גם א המגרש וגם את היציעים. 

<מירב ישראלי:>
זה בסעיף 17 לחוק: זירת פעילות ספורט וכן האזור שבו נמצא הקהל באירוע ספורט או שמיועד לו, והכל במועד קיום אירוע הספורט או בתכוף לו. זה גם עניין של מועד. 

<היו"ר עמרם מצנע:>
"תכוף" זה יכול להיות לפני ואחרי. 

<מירב ישראלי:>
נכון. 

<היו"ר עמרם מצנע:>
הבעיה עם כל החוקים האלה שאחר כך לא אוכפים אותם, אז הם לא שווים כלום. 

<יואל רזבוזוב:>
בתוך האצטדיון יש לך דרך לאכוף. 

<היו"ר עמרם מצנע:>
עוד לא ראיתי שהכניסו מישהו לבית-סוהר בזמן האחרון. אז אנחנו מכפילים את העונש, אבל עוד לא קיימנו - - - 

<יואל רזבוזוב:>
זו המטרה של החוק. המטרה של החוק היא שבית המחוקקים יראה למערכת המשפט להתייחס לזה בחומרה. היום הם משחררים ואני מקווה שאחרי שהחוק יתקבל הם יתייחסו לזה יותר ברצינות. 

<מירב ישראלי:>
אני עוברת לתיקון סעיף 17 לחוק: בסעיף 17 לחוק בפסקה (2) בסיפא יבוא –
"התנהגותו של אדם בסעיף זה – לרבות היותו של אדם שיכור או תחת השפעת סם מסוכן או חומר מסכן כהגדרתו בחוק המאבק בתופעת השימוש בחומרים מסוכנים, התשע"ג-2013, וכן חשד להיותו של אדם תחת השפעה כאמור".

סעיף 17 עוסק בבקשה למתן צו הרחקה או הגבלה. הרישא שלו אומרת: לבקשת תובע רשאי בית –המשפט לתת לאדם צו הרחקה או הגבלה, כאמור בסעיף 18, אם ראה כי התקיים אחד מאלה... (2) אומר: התנהגותו של אדם במהלך אירוע ספורט נותנת בסיס סביר לחשש כי הוא עלול להתנהג בעתיד באופן אלים או תוך הפרת הסדר הציבורי באירוע ספורט או להתבטא התבטאות גזענית. בהצעה מוסיפים לזה גם את העניין של שכרות ופעולת השפעה של סמים.

אלה ההצעות של הממשלה שמחליפות את הסעיף הכללי - - - 

<היו"ר עמרם מצנע:>
אבל הופכות להיות הצעה פרטית. 

<מירב ישראלי:>
נכון. 

<היו"ר עמרם מצנע:>
בעצם שתי הצעות פרטיות. 

<מירב ישראלי:>
אכן. 

<יחיאל חיליק בר:>
בגדול זה אותו נוסח. אנחנו מצמידים אותן, נכון?

<מירב ישראלי:>
אנחנו צריכים למזג את שתי ההצעות. 

<יחיאל חיליק בר:>
עושים את זה עכשיו?

<מירב ישראלי:>
כן. 

<יהודית גידלי:>
זה יהיה נוסח מאוחד. 

<היו"ר עמרם מצנע:>
מישהו מהנוכחים רוצה להעיר? אז אנחנו מצביעים על - - - 

<מירב ישראלי:>
קודם צריך לקבל את ההחלטה על המיזוג. 

<רות קלדרון:>
אפשר להצביע אחד אחד?

<מירב ישראלי:>

לא. בעיקרון אין טעם לפרסם שתי הצעות.

<רות קלדרון:>
אבל זו אותה הצעה. 

<יחיאל חיליק בר:>
זה מה שהיא אומרת. 

<רות קלדרון:>
אז למה להצמיד אם הן אותו הדבר? למה להצביע על שני חוקים שהם חוק אחד. 

<יחיאל חיליק בר:>
מצוין, אז נוריד את החוק של חבר הכנסת יואל רזבוזוב.

<היו"ר עמרם מצנע:>
לא מורידים, ממזגים. 

<רות קלדרון:>
מי שהיה קודם, יש לו "פ" קודם, נצביע עליו. למה להעתיק חוק?

<יחיאל חיליק בר:>
אז בבקשה, תורידי את החוק שלך. 

<רות קלדרון:>
עשית לי את זה השבוע.

<יחיאל חיליק בר:>
מה את אומרת? אלופי העתקת החוקים, אל תתחילי אפילו. בכל שבוע אתם גונבים חוקים. רות, אל תתחילי אפילו. 

<רות קלדרון:>
אני לא עשיתי דבר כזה מעולם. זו פעם שנייה - - - 

<יחיאל חיליק בר:>
כל שבוע, תתביישו לכם. את אומרת לי?

<רות קלדרון:>
אתה מדבר איתי ברבים? 

<יחיאל חיליק בר:>
גנבתם לי 16 חוקים במושב הזה. אני לא מאמין. 

<רות קלדרון:>
קודם כל, אל תצעק. החוק הזה הוא - - - 

<יחיאל חיליק בר:>
אני לא מאמין שאת אומרת שגנבתי לך חוק. 

<יואל רזבוזוב:>
גונב מגנב פטור.

<יחיאל חיליק בר:>
חצופה. 

<רות קלדרון:>
אני חצופה - - - 

<יחיאל חיליק בר:>
תירגעי, תירגעי, תירגעי. איזו בושה. אני גונב חוקים? 16 חוקים גנבו לי יש עתיד בכנסת הזאת. 16 חוקים. 

<יואל רזבוזוב:>
חיליק, תרגיע. 

<היו"ר עמרם מצנע:>
חבר'ה, זו ועדת חינוך. 

<יחיאל חיליק בר:>
אני גונב לה חוקים? 16 חוקים גנבו והעבירו או גנבו והפילו. חצופה. 

<יואל רזבוזוב:>
חיליק, אתה מבין את ההתייחסות שלה. עזוב, בוא לא נפתח את זה. 

<יחיאל חיליק בר:>
לא, אני לא מבין. מה זו ההאשמה הזאת שאני גונב חוקים? החוקים שאני עבדתי עליהם מהבוקר עד הערב עם מומחים מיש עתיד לקחו והפילו לי בוועדת שרים והביאו אחרי שנייה את אותו חוק, והיא תשב פה ותגיד שאני גונב לה חוקים? חוצפה. 

<יואל רזבוזוב:>
חיליק, אנחנו לא נפתח את זה, אבל החוק הזה מועתק מילה במילה. 

<יחיאל חיליק בר:>
מי שהגיש ראשון, עאלק. 

<רות קלדרון:>
לקחת את החוק שלי והצגת אותו עוד פעם. 

<יחיאל חיליק בר:>
אז תעיפי את החוק שלך מהשולחן. זה חוק שאני וגילה גמליאל הגשנו. אתם גנבתם אותו. 

<יואל רזבוזוב:>
חיליק, תגיד לי, אתה לא מתבייש? אתה העתקת מילה במילה - - - 

<יחיאל חיליק בר:>
אתה לא מתבייש, מה זה ההאשמה הזאת?

<יואל רזבוזוב:>
זו הפוליטיקה הכי - - - 

<יחיאל חיליק בר:>
אני יושב חודשים ועובד על חוקים ולוקחים ומעתיקים לי אותם, והיא אומרת לי - - - 

<יואל רזבוזוב:>
איזה חודשים? עבדת על החוק - - - 

<יחיאל חיליק בר:>
אני לא מדבר על החוק הזה, אני מדבר על חוקים אחרים. 

<רות קלדרון:>
את החוק הזה אתה כתבת?

<יחיאל חיליק בר:>
את החוק הזה אני כתבתי ביחד עם חברת הכנסת גמליאל. 

<רות קלדרון:>
אז במקרה זה יצא עם אותם מילים? 

<יואל רזבוזוב:>
לא כתבתם, צילמתם. 

<יחיאל חיליק בר:>
חצופה. 

<יואל רזבוזוב:>
אבל לא משנה - - - 

<יחיאל חיליק בר:>
לא, יש גבול. 

<יואל רזבוזוב:>
חיליק, אתה לטובת הספורט. 

<יחיאל חיליק בר:>
יש גבול. ההתנהגות הזאת בדיוק הביאה אתכם למצב הפוליטי המחורבן שאתם נמצאים בו, ומגיע לכם. 

<רות קלדרון:>
זה שאתה צועק לא עושה אותך צודק. 

<יחיאל חיליק בר:>
ומגיע לכם, ומגיע לכם. את בלחץ שלא תהיי בכנסת הבאה? אני אגיש את החוק בשמך, אל תדאגי. 

<רות קלדרון:>
אני "ממש" בלחץ. 

<יחיאל חיליק בר:>
חצופה. 

<יואל רזבוזוב:>
חיליק, עזוב. 

<יחיאל חיליק בר:>
לא, אם אפשר להוציא אותי מדעתי על משהו זה שאנחנו גונבים חוקים ליש עתיד. אלופי הגנבים. 

<רות קלדרון:>
לא דיברתי בכללי, דיברתי בפרטי. לי, אתמול, גנבת חוק - - - 

<יחיאל חיליק בר:>
חצופה. מה את אומרת? את קראת את החוק שלי?
<רות קלדרון:>
כן. גם היועצת המשפטית קראה אותו. 

<יחיאל חיליק בר:>
הוא כמו החוק שלך?

<רות קלדרון:>
ב-99% כן. 
<יחיאל חיליק בר:>
הצגת חוק גרוע, אני הצגתי חוק טוב. חוץ מזה, תרגישו איך זה כשגונבים לכם חוקים. 

<היו"ר עמרם מצנע:>
חברי הכנסת בר וקלדרון, תודה רבה. הזכירו לי שדינה של אלימות בוועדת חינוך היא כפל קנס, וכאן אוכפים. 

<מירב ישראלי:>
אני מזכירה שלפי סעיף 79(ג) צריך להצביע על המיזוג ואז להצביע על הנוסח.

<היו"ר עמרם מצנע:>
אוקיי. אני מעלה להצבעה את מיזוג שני החוקים הפרטיים. מי בעד למזג את שני החוקים הפרטיים?

הצבעה

בעד – הרוב
ההצעה למזג את שני החוקים הפרטיים נתקבלה. 

<היו"ר עמרם מצנע:>
עבר. 
עכשיו נצביע על הנוסח כפי שהוקרא על ידי היועצת המשפטית של הוועדה. מי בעד? מי נגד?

הצבעה

בעד – הרוב
נגד – אין
הצעת חוק איסור אלימות בספורט (תיקון - עבירה הקשורה לספורט - נסיבות מחמירות), התשע"ד-2014, אושרה לקריאה ראשונה.
<היו"ר עמרם מצנע:>
הצעת החוק עוברת למליאה לקריאה ראשונה. 

תודה רבה לכולם, הישיבה נעולה. 

<הישיבה ננעלה בשעה 10:35.>
